Voertuie bots ná bestuurder se skietdoodFoto: Facebook via Emer-G-Med (Pty) Ltd Werner Vermaak, woordvoerder van ER24, het gesê paramedici is omstreeks 18:00 na die ongelukstoneel op Southweg ontbied. “By nadere ondersoek het paramedici gesien dat die bestuurder van die sportnutsvoertuig verskeie skietwonde opgedoen en reeds aan sy beserings beswyk het. Omstanders het aan die paramedici gesê die bestuurder is glo geskiet terwyl hy bestuur het,” het Vermaak gesê. Ses insittendes in ŉ bakkie het almal ligte tot matige beserings opgedoen en een persoon is na ŉ hospitaal vervoer. Die insittendes van die derde voertuig was ongedeerd, het Vermaak gesê. Insp. Edna Mamonyane, woordvoerder van die Johannesburgse metropolisie, het aan Maroela Media gesê dat die skietvoorval met taxigeweld verband hou. Volgens Mamonyane is drie taxibase Woensdagaand in Alexandra doodgeskiet, onder wie die visevoorsitter van die Alexandra Taxivereniging. Sy het verdere navrae na die SAPD verwys. Maroela Media het die betrokke polisiewoordvoerder in die gebied genader vir meer inligting, maar hy het gesê dat hy nie bewus is van die voorvalle nie.